
Lietuvos Respublikos sveikatos apsaugos ministerija (toliau – Ministerija) teikia derinti Lietuvos Respublikos sveikatos apsaugos ministro įsakymo „Dėl Savižudybių prevencijos koordinavimo savivaldybėse tvarkos aprašo patvirtinimo“ projektą (toliau – Įsakymo projektas).
Įsakymo projektas parengtas vykdant Nacionalinio savižudybių prevencijos veiksmų 2023–2026 metų plano, patvirtinto Lietuvos Respublikos sveikatos apsaugos ministro 2020 m. rugsėjo 9 d. įsakymu Nr. V-2008 „Dėl Nacionalinio savižudybių prevencijos veiksmų 2023–2026 metų plano patvirtinimo“, 1 priedo 2.6 papunktį „Sukurti savižudybių prevencijos koordinatorių veiklos modelį savivaldybėse, didinti koordinatorių kompetencijas ir užtikrinti tinklaveiką“.
Siekdama mažinti savižudybių ir mėginimų žudytis atvejų skaičių ir su savižudybėmis, mėginimais žudytis susijusius neigiamus padarinius, tikslingai planuojant ir vykdant savižudybių prevenciją savivaldybėje, Ministerija parengė Savižudybių prevencijos koordinavimo savivaldybėse tvarkos aprašą (toliau – Aprašas), kuriuo nustato savižudybių prevencijos koordinavimo principus, savižudybių prevencijos koordinatoriaus funkcijas, kvalifikacinius reikalavimus, teises ir pareigas. 
Įsakymo projektu nustatoma, kokiais principais vadovaujantis vykdomas savižudybių prevencijos koordinavimas savivaldybėje: bendradarbiavimo, pagalbos prieinamumo, konfidencialumo, veiksmų suderinamumo ir tikslinės stebėsenos vykdymo.
Įsakymo projektu nurodoma, jog už savižudybių prevencijos koordinavimą savivaldybėje yra atsakingas savivaldybės visuomenės sveikatos biuras (toliau – Biuras) ir Biuro savižudybių prevencijos koordinatorius arba kita institucija, jeigu savivaldybės tarybos ar administracijos direktoriaus sprendimu patvirtinti teisės aktai nurodo kitaip. 
Savižudybių prevencijos koordinatoriaus funkcijos suskirstomos į 5 grupes: 
. pasirengti tinkamai reaguoti į savižudybių ir mėginimų žudytis atvejus; 
. organizuoti pagalbą po mėginimo žudytis ir (arba) savižudybės įvykio; 
. didinti specialistų kompetencijas ir teikti metodinę pagalbą; 
. šviesti visuomenę; 
. vykdyti stebėseną.
Įsakymo projektu nustatomi kvalifikaciniai reikalavimai, kuriuos turi atitikti savižudybių prevencijos koordinatorius, taip pat jo teisės ir pareigos.
Įsakymo projektu nurodoma, kokias funkcijas atlieka Higienos institutas ir Ministerija, padėdami įgyvendinti Aprašą. 
Išvadą dėl Įsakymo projekto prašome pateikti Ministerijai. Nepateikus išvados per 10 darbo dienų nuo Įsakymo projekto gavimo dienos, bus laikoma, kad pastabų neturite.
PRIDEDAMA. Įsakymo projektas, 6 lapai.



Viceministras                                                                                                            Aurimas Pečkauskas

